La Colla Verda convoca tres jornades de voluntariat en les dunes d’Almardà
27 de setembre 2017

![](/media/2amh0irk/39_c_collaverdatardoralmarda_01.jpg)  

La Colla Verda, el projecte de voluntariat ambiental de l'Ajuntament de Sagunt  i Acció Ecologista-Agró, organitza esta tardor una campanya d'activitats en la platja d’Almardà. L'objectiu d'estes jornades és protegir i conservar els valors naturals de les dunes o muntanyars, que és el nom que reben les dunes en este racó del litoral valencià. Amb este objectiu la Colla Verda convocarà tres jornades de voluntariat ambiental durant els pròxims mesos. La primera serà de neteja i està programada per al dissabte 30 de setembre. A l'octubre i al novembre es realitzaran dos plantacions de flora dunar.

Els muntanyars d’Almardà representen un dels ecosistemes dunars millor conservats del litoral valencià, on trobem gran quantitat d'espècies de flora que només creixen en les platges. Este és el cas del lliri de mar (_Pancratium maritimum_), l'herba dels conills (_Lotus creticus_), el cascall marí (_Glaucium flavum_), l'herba de la plata (_Medicago marina_), el violer de mar (_Malcomia littorea_) o el borró (_Amophila arenaria_), xicotets tresors naturals que cal conservar i protegir.

Per això, esta tardor la Colla Verda convoca una campanya de tres voluntariats mediambientals en les dunes d’Almardà amb l'objectiu de posar el seu granet d'arena en la conservació de les dunes. La primera activitat serà dissabte 30 de setembre, quan es netejarà la platja després de la massificació de turistes de l'estiu, que provoca que s'acumulen puntes de cigarrets, plàstics i altres residus en les dunes. A més, també aprofitarem esta jornada per a eliminar vegetació exòtica invasora, com per exemple el curatall (Carpobrotus edulis). El punt de trobada per als voluntaris serà el quiosquet Calipso a les 10.30 hores.

![](/media/bf4hpvmd/39_c_collaverdatardoralmarda_02.jpg) 

A l'octubre i al novembre, la Colla Verda organitzarà dos plantacions de flora dunar. Concretament, els dissabtes 28 d'octubre i 25 de novembre a les 10.30 hores. El punt de reunió per a estes activitats serà La Casa Penya, el centre d'educació i voluntariat ambiental de la Marjal d’Almardà-Almenara. Amb estes dos plantacions es pretén augmentar la biodiversitat dels muntanyars i consolidar el seu sistema dunar, que actualment representa una de les poques defenses que té la nostra franja costanera contra l'erosió litoral.

Estes dos plantacions de la Colla Verda en les dunes d’Almardà comptaran amb la col·laboració del CIEF, el Centre per a la Investigació  i Experimentació Forestal de la Generalitat Valenciana, entitat amb la qual Acció Ecologista-Agró va a posar en marxa pròximament un projecte pilot de restauració d'ecosistemes dunars.

Tota aquella persona que vulga ajudar a protegir i conservar els muntanyars d’Almardà i descobrir els tresors naturals de les dunes, pot participar en estes campanyes de voluntariats mediambientals de la Colla Verda. Per a fer-ho només cal enviar un correu electrònic a agromorvedre@gmail.com o cridar als matins al 960 263 617.​  

![](/media/mrcdhnp0/39_c_collaverdatardoralmarda_03.jpg)  

*   [](http://www.facebook.com/sharer.php?u=https://aytosagunto.es/va/actualitat/la-colla-verda-convoca-tres-jornades-de-voluntariat-en-les-dunes-d-almarda/ "Facebook")
*   [](http://twitter.com/share?url=https://aytosagunto.es/va/actualitat/la-colla-verda-convoca-tres-jornades-de-voluntariat-en-les-dunes-d-almarda/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-colla-verda-convoca-tres-jornades-de-voluntariat-en-les-dunes-d-almarda/ "Linked In")
*   [](mailto:?body=https://aytosagunto.es/va/actualitat/la-colla-verda-convoca-tres-jornades-de-voluntariat-en-les-dunes-d-almarda/)